CELEX: 62018CN0729
Language: mt
Date: 2018-11-23 00:00:00
Title: Kawża C-729/18 P: Appell ippreżentat fit-23 ta’ Novembru 2018 minn VTB Bank PAO, li kienet VTB Bank OAO mis-sentenza mogħtija mill-Qorti Ġenerali (Is-Sitt Awla) fit-13 ta’ Settembru 2018 fil-Kawża T-734/14, VTB Bank vs Il-Kunsill

11.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 93/25
            
         
      Appell ippreżentat fit-23 ta’ Novembru 2018 minn VTB Bank PAO, li kienet VTB Bank OAO mis-sentenza mogħtija mill-Qorti Ġenerali (Is-Sitt Awla) fit-13 ta’ Settembru 2018 fil-Kawża T-734/14, VTB Bank vs Il-Kunsill
      (Kawża C-729/18 P)
      (2019/C 93/35)
      Lingwa tal-kawża: l-Ingliż
      
         Partijiet
      
      
         Appellanti: VTB Bank PAO, li kienet VTB Bank OAO (rappreżentanti: M. Lester QC, J. Dawid, Barristers, C. Claypoole, Solicitor, J. Ruiz Calzado, abogado)
      
         Partijiet oħra fil-proċedura: Il-Kunsill tal-Unjoni Ewropea, Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tilqa’ l-appell ta’ VTB mid-deċiżjoni tal-Qorti Ġenerali;
               
            
                  —
               
               
                  tordna li l-atti restrittivi jiġu annullati inkwantu dawn japplikaw għal VTB;
               
            
                  —
               
               
                  twettaq dikjarazzjoni ta’ illegalità/inapplikabbiltà fir-rigward tal-Artikolu 1 tad-Deċiżjoni tal-Kunsill 2014/512/PESK (1), tal-Artikolu 5 tar-Regolament Nru 833/2014 (2), tal-Artikolu 1 tad-Deċiżjoni tal-Kunsill 2014/659/PESK (3), u tal-Artikolu 1(5) tar-Regolament Nru 960/2014 (4);
               
            
                  —
               
               
                  tordna lill-Kunsill iħallas l-ispejjeż ta’ VTB ta’ dan l-appell u tal-proċedura quddiem il-Qorti Ġenerali.
               
            
         Aggravji u argumenti prinċipali
      
      L-ewwel aggravju bbażat fuq li l-Qorti Ġenerali wettqet żball fl-interpretazzjoni tagħha tal-Artikolu 5(1)(a) tar-Regolament meta kkonkludiet li l-kundizzjoni li istituzzjoni għandu jkollha “mandat espliċitu li tippromwovi l-kompetittività tal-ekonomija Russa, id-diversifikazzjoni tagħha u tinkoraġġixxi l-investiment” ma kinitx tapplika għal VTB bħala “istituzzjoni ewlenija tal-kreditu, jew istituzzjoni ewlenija oħra”. Konsegwentement, il-Qorti Ġenerali żbaljat meta qieset li l-Kunsill ma wettaq ebda żball manifest ta’ evalwazzjoni meta kkonkluda li VTB kienet tissodisfa l-kundizzjonijiet sabiex tiġi inkluża skont l-Artikolu 5(1)(a) tar-Regolament.
      It-tieni aggravju bbażat fuq li l-Qorti Ġenerali wettqet żball meta ddeċidiet li l-kriterji li taħthom VTB ġiet inkluża skont l-Artikolu 1 tad-Deċiżjoni u l-Artikolu 5(1)(a) tar-Regolament kienu xierqa u proporzjonati fir-rigward tal-għanijiet tal-atti restrittivi.
      It-tielet aggravju bbażat fuq li l-Qorti Ġenerali wettqet żball meta kkonkludiet li l-atti restrittivi applikati għal VTB kienu jirrappreżentaw interferenza proporzjonata mad-drittijiet fundamentali ta’ VTB kif iggarantiti bl-Artikoli 16 u 17 tal-Karta tad-Drittijiet Fundamentali u bl-Artikolu 1 tal-Ewwel Protokoll tal-Konvenzjoni Ewropea tad-Drittijiet tal-Bniedem, it-tnejn li huma fir-rigward tal-kriterji adottati taħt l-atti restritivi u d-deċiżjoni li VTB tiġi inkluża skont dawk il-kriterji.
      
         (1)  Deċiżjoni tal-Kunsill 2014/512/PESK tal-31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 13, rettifika fil-ĠU 2014, L 263, p. 35).
      
         (2)  Regolament tal-Kunsill (UE) Nru 833/2014 tal-31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 1, rettifika fil-ĠU 2014, L 246, p. 59).
      
         (3)  Deċiżjoni tal-Kunsill 2014/659/PESK tat-8 ta’ Settembru 2014 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 271, p. 54).
      
         (4)  Regolament tal-Kunsill (UE) Nru 960/2014 tat-8 ta’ Settembru 2014 li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 271, p. 3).